BBC Hausa - News - Dasuki: Boko Haram na da alaka sosai da kungiyoyin 'yan ta'adda na Sahel
An sabunta: 5 ga Nuwamba, 2012 - An wallafa a 20:44 GMT
Mai bawa shugaban Najeriya shawara ta fuskar tsaro, Kanar Sambo Dasuki (mai ritaya), ya ce ana dada samun alaka tsakanin 'yan kungiyar Jama'atu Ahlussunah Lidda'awati Wal Jihad da aka fi sani da Boko Haram da kuma kungiyoyi masu tsatstsauran ra'ayin Islama a nahiyar Afrika.
Dasuki ya sanar da hakan ne a wani taron da aka yi yau kan ta'adanci a Abuja.
Ya ce babban abinda ya damu gwamnatin Najeriya shine karin hadin-gwiwar da a ke samu tsakanin 'yan kungiyar ta Boko Haram da kuma kungiyoyin 'yan ta'adda da su ka riga su ka kafu a yankin Sahel.
To amma bai yi karin bayani akan irin alakar da ya ce su na da ita ba.
Shi ma Mataimakin shugaban Najeriya, Namadi Sambo, ya ce gwamnati ta bullo da wasu sabbin matakai na yaki da ta'addanci.
Wata sanarwa da ta fito daga ofishinsa ta ce gwamnatin kasar ta yi la'akari da sarkakkiya da kuma yadda ta'addancin ke sauyawa a kasar.
Mataimakin shugaban kasar ya ce matakan za su maida hankali ne wajen ba jama'ar kasar fifiko, kamar yadda dokokin kasar suka shimfida.